**MOLITVE ZA IZBAVLJENJE U VREMENU EPIDEMIJE KORONAVIRUSOM**

**1.**

**Svemogući Bože, koji opraštaš grijehe svoga naroda i liječiš sve njegove slabosti, koji se nazivaš Gospodinom, našim Liječnikom, koji si poslao svoga ljubljenoga Sina da ponese naše bolesti: pogledaj na nas koji ponizno pred Tobom stojimo.**

**Molimo te u ovom vremenu epidemije i nevolje, sjeti se svoje ljubavi i dobrote, koju si uvijek i ponovno pokazivao svome narodu u vremenima jada. Kao što si milostivo pogledao na pomirnu žrtvu Aronovu i zapovjedio da razbuktala pošast prestane, kao što si primio Davidovu žrtvu i anđelu zatorniku zapovjedio da zaustavi svoju ruku, tako primi i sada našu molitvu i žrtvu i uslišaj nas prema svojemu milosrđu.**

**Odvrati ovu bolest od nas: daj da oni koje je zahvatila ozdrave; zaštiti one koji su po tvojoj dobroti dosada ostali očuvani i ne daj da se pošast dalje proširi. Amen.**

**2.**

**Gospodine, Bože naš, ti si bogat milosrđem i mudrošću svojom upravljaš našim životima! Poslušaj našu molitvu: primi naše kajanje za grijehe, okončaj  ovu sadašnju zaraznu bolest, kao što si odmaknuo kaznu od svog  naroda u vrijeme kralja Davida.**

**Ti, liječniče naših duša i tijela, povrati zdravlje svima koji su zahvaćeni ovom bolešću, podigni ih iz njihovih bolesničkih ležajeva kako bi te slavili, milosrdni Spasitelju, i sačuvaj zdravima sve koji nisu zaraženi. Po svom velikom milosrđu, Gospodine, blagoslovi, osnaži i sačuvaj sve koji s ljubavlju i požrtvovnošću brinu o bolesnima, bilo u njihovim domovima ili u bolnicama.**

**Odagnaj sve bolesti i patnje od svoga naroda i pouči nas da cijenimo život i zdravlje kao tvoje darove. Daruj nam mir svoj, Bože, i ispuni srca naša nepokolebljivom vjerom u tvoju zaštitu i pomoć, te ih ispuni ljubavlju prema tebi i bližnjemu.  
Tebi, koji nas ljubiš i spašavaš, Bože naš, uzdižemo slavu: Ocu i Sinu i Duhu Svetomu, sada  i vazda i u vijeke vjekova. Amen.**